Kegyelem nektek és békesség Istentől a mi Atyánktól és az Úr Jézus Krisztustól!

Jn 15, 9-14  
*Ahogyan engem szeretett az Atya, úgy szeretlek én is titeket: maradjatok meg az én szeretetemben! 10Ha parancsolataimat megtartjátok, megmaradtok a szeretetemben, ahogyan én mindig megtartottam az én Atyám parancsolatait, és megmaradok az ő szeretetében. 11Ezeket azért mondom nektek, hogy az én örömöm legyen bennetek, és örömötök teljes legyen. 12Az az én parancsolatom, hogy úgy szeressétek egymást, ahogyan én szerettelek titeket. 13Nincs senkiben nagyobb szeretet annál, mint ha valaki életét adja barátaiért. 14Ti barátaim vagytok, ha azt teszitek, amit én parancsolok nektek.*

Krisztus barátai!

Múlt vasárnap óta fülgyulladásom van és csak alig-alig, tompán hallok a bal fülemre. Ennek okán sokkal nehezebb meghallanom, megértenem azt, amit a környezetemben lévők mondanak. Meg kellett tapasztaljam, hogy a környezet zajaiból így sokkal kevésbé tudom kiszűrni a fontos hangokat, még akkor is, ha próbálok koncentráltan figyelni. Nem kevésszer vissza kell kérdeznem, illetve az is előfordult, hogy a nekem információt szánónak kellett rákérdeznie, hogy hallottam-e, amit az imént mondott?  
Nekem is igen idegesítő, fárasztó és unalmas már ez a folytonos visszakérdezés, visszacsatolás, de szükséges. El tudom képzelni, hogy mennyire bosszantó lehet a környezetemben élőknek, mert nekik kell újra ás újra ismételni és figyelembe venni, plusz köröket futni az én betegségem miatt.  
Ez ugyan egy banális élthelyzet, de valójában éppen ez történik a hitünkben, az Istenre figyelésünkben, a mi mennyei Atyánkat újra, meg újra meg nem halló életünkben. A bűn és a kísértés betegségében eldugulnak a lelki füleink és nem, vagy csak nagyon nehezen halljuk meg, hogy az ige, mire is indítana, szólítana minket. Nem az ige bonyolultságával van bizony a baj, nem Isten fogalmaz érthetetlenül, túl magas röptűen, vagy kuszán, egészen egyszerűen csak mi nem halljuk meg azokat az egyszerű szavakat, elhívásokat, amikkel felénk fordul napról napra. És igen, ott van még a világ zaja is - a földi csábítások és megkötözöttségek -, amiktől még nehezebben hallunk meg bármit és bárkit. Pedig, ahogyan mondtam nem bonyolult, nem hosszú barokkos körmondottakkal szólongat az Úr ma se és Biblián keresztül se. Amivel mai igénkben is kezdi Jézus, nem mondhatjuk, hogy olyan zavaros volna: „*Ahogyan engem szeretett az Atya, úgy szeretlek én is titeket: maradjatok meg az én szeretetemben!”*.   
Maradj meg Krisztus szeretetében! Milyen ez a szeretet? Olyan, amiben az ártatlan bárány vállalja a kereszthalált a bűnösökért. Milyen ez a szeretet? Olyan, amiben az Atya egyszülött Fiát adja, hogy neked örök életed lehessen!  
Van még kérdés, hogy akkor ez mit is jelent? Szeretnénk ezeket bonyolultnak beállítani, hogy *jó, de Uram mit tegyek ebben a konkrét élethelyzetben, meg amabban, mert ezek nagyon összetettek és bonyolultak ám!*   
Igen, szeretnénk sokszor így mismásolni Isten előtt, mintha ez még mindig nem hallható, vagy nem érthető parancs, kérés, útmutatás lenne a számunkra. És újra és újra visszakérdezünk és értetlenkedünk?  
Nem csodálkozhatnánk, ha Isten is beleunna ebbe és a megbetegedett hallásunkat, vagy inkább vallásunkat nem tolerálná tovább és azt mondani, hogy: *Tudod mit, akkor inkább nem is szólok hozzád.* És egészen egyszerűen csak csöndben maradna. Nem szólna hozzád többet.  
Ma sokan ezt is gondolják, sőt ideig-óráig mind bele tudunk helyezkedni ebbe a kényelmes helyzetbe, hogy azt mondjuk: Isten nem is szól, Ő engedi, hogy ezt és ezt tegyem, Ő nem akar velem lenni, Ő nem figyel rám, nem törődik velem, Ő nem szeret. De ilyenkor nem Isten sértődik meg dacosan, - bár Neki oka is lenne rá -, hanem mi! Mi vagyunk azok, akiknek nem elég, hogy beteg a lelki füle, még inkább két kézzel be is fogjuk mindkettőt és a szemünket is becsukjuk. Megsértődünk az önhittség, a szégyen, vagy épp a félelem miatt és próbálunk elbújni Isten igazsága elől, akár Adám és Éva az Édenkertben.   
Sokszor mondjuk, akár most a szeretet témáját meghallva az igében, hogy *Ó, ez már unalmas, én ezt már ismerem, hallottam.*, de nem gondoljuk át, hogy a Szentlélek által nem azért kerül a hétköznapokban is elénk újra és újra akár ugyanaz a kérdéskör, mert az Úr elfelejtette, hogy már mondta, hanem mert igen, Ő mondta, Ő elhívott, de úgy tűnik, hogy te nem aszerint élsz, hogy még mindig újra és újra játszod inkább a süketet.   
Azt várjuk, hogy Isten, majd valami teátrális módon, dobpergéssel és puskaropogással, nagy villámokkal közbelép, akár a mi személyes, akár a világ életébe, ha rossz úton vagyunk. De milyen szülő, milyen Atya, milyen Úr lenne, ha felfordulást, káoszt teremtő gyermekeihez, csak akkor szaladna be a szobába nagy dirrel-durral kiabálva, ha már tényleg ég a ház? Nem inkább a folyamatos, öllelő, csendes szeretettel jó úton tartó szülői magatartást pártoljuk mi is? Akkor miért nem akarjuk észre venni, hogy Isten is pontosan ilyen csendes, türelmes, miden napi jelenléttel és kegyelemmel akar nevelni minket? Szépen ír erről Reményik Sándor is a Csendes csodák című versében: *„Ne várj nagy dolgot életedbe, / Kis hópelyhek az örömök, / Szitáló,*

*halk szirom-csodák. / Rajtuk át Isten szól: jövök.”*.  
?Te látod, hallod a Megváltó szitáló, halk szirom-csodáit az életedben, amivel azt mondja neked is, hogy itt vagyok, csak szólj és erőd leszek, csak szólj és megbocsátok, csak halld meg az igém és ismerni fogd a neked készített kegyelem útját?  
Halljuk az áldások, a mi mennyei Atyánk szeretetének a hangját?

Van egy kis beszélgetés foszlány, aminek változatai több szövegkörnyezetben is ránk maradtak, most egy egyszerű verzióját mondom el: „Hallottad a nagy hírt? – Mit? – Isten szeret! – Ez nem új, hallottam már. – Nem új, de elég nagy hír ahhoz, hogy ma is hatnia kellene az életedre!.”  
Igen, mondhatjuk mi is. Ez nem új. Hallottuk karácsonykor, hogy Isten úgy szeretett minket, hogy világba jött értünk, vállalta értünk a világ megkötözöttségét, fájdalmait és halált is. Nem új, hallottuk már a nagyhéten és húsvétkor, hogy miként vállalta a szenvedést, a kínhalált és aztán támadt fel értünk. Nem új, hallottuk, már, hogy az első pünkösdtől a Szentlélek által kegyelemmel munkálja a hitünket. Nem új, minden istentiszteleten Krisztus értünk aratott győzelmét ünnepeljük. Nem új, hiszen évről évre ezt szajkózzák az igék. Nem új, de ha valóban úgy érzed, hogy unalmas, hogy neked semmit mondó, akkor valójában még egyszer se hallottad ezeket meg igazán. Akkor még mindig beteg a te lelki füled!

Jézus azt mondja mai igénkben: „*12Az az én parancsolatom, hogy úgy szeressétek egymást, ahogyan én szerettelek titeket. 13Nincs senkiben nagyobb szeretet annál, mint ha valaki életét adja barátaiért. 14Ti barátaim vagytok”*.  
Jézus nem újat és újat akar tanítani nekünk, ő nem dől be a világ elképzelésének, hogy „az új mindig jobb” és, hogy a változatosság a nyerő. Jézus egészen egyszerű, és nem trendi, azaz trendeket, újabb és újabb eszméket követő módon, csak egyszerűen az Ő barátainak, az Ő testvéreinek, az Ő közösségének nevezne minket és elmondja neked ma is, újra és újra elismétli érted, ha kell, hogy miként lehetsz valóban az Ő barátja, az Ő testvére, az Ő közösségének a tagja: *„Szeresd az Urat, a te Istenedet teljes szívedből, teljes lelkedből és teljes elmédből.” Ez az első és a nagy parancsolat. A második hasonló ehhez: „Szeresd felebarátodat, mint magadat.”*.  
Ez nem egy illemszabály, nem egy jól hangzó mottó az életedhez, ez az, amire elhív téged az Úr. Ez az örök élet valódi teljessége. Erre akar kigyógyítani téged az Úr minden önzőségből, minden irigységből, minden egoista, vagy bálványimádó eszméből, minden félelmedből, hogy az Ő közösségébe tartozhass te is. Nem előírások szerint egy egyházi név és címtárba és nem is egy népszámlálás szerint a keresztény közösségbe, hanem Isten hűséges szeretetének parancsa szerint, az Őt szüntelenül keresők, megszólítók és meghallók élő közösségébe. Mert a mi mennyei Atyánk nem millió forintokból akar gyülekezetet, vagy egyházat építeni, hanem emberekből, benne bízó, bűnbocsánatra szoruló gyógyultakból akar olyan szeretetközösséget építeni, ahol mind megélhetjük Jézus szavait: „*11Ezeket azért mondom nektek, hogy az én örömöm legyen bennetek, és örömötök teljes legyen.”* Ezt halljuk meg Testvérek, így legyünk Krisztus barátai! Ámen